CELEX: 62014CN0598
Language: sk
Date: 2014-12-22 00:00:00
Title: Vec C-598/14 P: Odvolanie podané 22. decembra 2014 : Úrad pre harmonizáciu vnútorného trhu (ochranné známky a vzory) (ÚHVT) proti rozsudku Všeobecného súdu (prvá komora) z  21. októbra 2014 vo veci T-453/11, Szajner/ÚHVT

23.3.2015   
            
            
               SK
            
            
               Úradný vestník Európskej únie
            
            
               C 96/4
            
         Odvolanie podané 22. decembra 2014: Úrad pre harmonizáciu vnútorného trhu (ochranné známky a vzory) (ÚHVT) proti rozsudku Všeobecného súdu (prvá komora) z 21. októbra 2014 vo veci T-453/11, Szajner/ÚHVT
   (Vec C-598/14 P)
   (2015/C 096/06)
   Jazyk konania: francúzština
   
      Účastníci konania
   
   
      Odvolateľ: Úrad pre harmonizáciu vnútorného trhu (ochranné známky a vzory) (ÚHVT) (v zastúpení: A. Folliard-Monguiral, splnomocnený zástupca)
   
      Ďalší účastníci konania: Gilbert Szajner, Forge de Laguiole
   
      Návrhy odvolateľa
   
   
               —
            
            
               zrušiť napadnutý rozsudok,
            
         
               —
            
            
               zaviazať žalobcu v konaní na Všeobecnom súde na náhradu trov konania, ktoré vznikli Úradu.
            
         
      Odvolacie dôvody a hlavné tvrdenia
   
   Odvolateľ uvádza na podporu svojho odvolania dva odvolacie dôvody, a to porušenie článku 65 nariadenia Rady (ES) č. 207/2009 z 26. februára 2009 o ochrannej známke Spoločenstva (1) a porušenie článku 8 ods. 4 toho istého nariadenia v spojení s článkom L 711-4 francúzskeho zákonníka o duševnom vlastníctve.
   Podľa odvolateľa Všeobecný súd môže zrušiť alebo zmeniť rozhodnutie iba vtedy, ak v čase jeho prijatia existoval niektorý z dôvodov na jeho zrušenie alebo zmenu, ktoré sú uvedené v článku 65 ods. 2 nariadenia (ES) č. 207/2009. Všeobecný súd porušil článok 65 ods. 2 už citovaného nariadenia tým, že nerešpektoval rozsah preskúmania zákonnosti, ktorý sa musí obmedzovať len na právne okolnosti (vrátane judikatúry existujúcej ku dňu prijatia rozhodnutia) a na skutkové okolnosti, ktoré boli predložené pred odvolacím senátom. Všeobecný súd nepreukázal, že by sa odvolací senát dopustil v čase prijatia napadnutého rozhodnutia nesprávneho posúdenia. Všeobecný súd nahradil posúdenie odvolacieho senátu svojím vlastným posúdením a posúdil rozsudok francúzskeho Cour de cassation (Kasačný súd) z 10. júla 2012, ku ktorému nemohol odvolací senát zaujať stanovisko.
   Navyše Všeobecný súd skreslil rozsudok, ktorý vydal francúzsky Cour de cassation z 10. júla 2012, keď vyhlásil, že „pokiaľ ide o rozsah ochrany priznanej obchodnému menu, nevyznačuje sa nijakou nejednoznačnosťou, a má sa uplatňovať všeobecne“, a keď mu v kontexte článku L 711-4 francúzskeho zákonníka o duševnom vlastníctve priznal význam, ktorý mu v porovnaní s ďalšími dokumentmi v spise zjavne neprislúcha.
   Všeobecný súd sa napokon dopustil nesprávneho posúdenia, keď odvetvia činnosti spoločnosti Forge de Laguiole určil s ohľadom na kritéria, ktoré sú špecifické pre právo ochranných známok. Všeobecný súd mal odvetvia činnosti spoločnosti Forge de Laguiole vymedziť podľa účelu a použitia výrobkov, ktoré táto spoločnosť predáva, a nielen z hľadiska kritéria povahy výrobkov.
   
      (1)  Ú. v. EÚ L 78, s. 1.